ཐམས་ཅད་དུ་ལྷ་འདྲེ་དམ་ལ་བཏགས་ཤིང་སྒྲུབ་གནས་སུ་བྱིན་གྱིས་བརླབས་ནས་ལུང་བསྟན་པའི་ལེའུ་སྟེ་དྲུག་པའོ༔དེ་ནས་ཆོས་རྒྱལ་ཁྲི་སྲོང་ལྡེའུ་བཙན་གྱིས༔ཨེ་མ་འགྲོ་བའི་མགོན་པོ་ཐུགས་རྗེ་ཅན༔མུན་གླིང་བོད་ཀྱི་རྒྱལ་ཁམས་ཐམས་ཅད་དུ༔དམ་ཆོས་གསལ་བའི་སྒྲོན་མེས་ཉིན་མོར་བྱས༔འགྲོ་དོན་མཐར་ཕྱིན་བསྟན་པ་མཐར་རྒྱས་མཛད༔བདག་ཉིད་སྒྲུབ་སྡེ་བརྒྱད་ཀྱི་བཀའ་བབ་སྟེ༔ཚེ་ལོ་ལྔ་བཅུ་རྩ་དགུ་ཚད་དུ་བསྟན༔ད་ནི་མདོ་སྔགས་བསྟན་པ་རིན་པོ་ཆེར༔སོ་ནམ་ལས་ཀ་ཇི་ལྟར་བྱས་ན་ལེགས༔ཨོ་རྒྱན་ཆེན་པོས་བདག་ལ་བཀའ་སྩལ་གསོལ༔སྔ་རབས་འདས་པ་རྣམས་ཀྱི་ལས་གྲུབ་ཟིན༔སླད་ཀྱི་འབྱུང་བ་དག་ལ་ཇི་ལྟར་བསྒོ༔མགོན་པོ་ཐུགས་རྗེ་ཅན་གྱིས་གསུང་བར་ཞུ༔ཞེས་ཞུས་ལན་མེད་ཡུན་ཅིག་དགོངས་པར་བཞུགས༔དེ་ནས་ཨོ་རྒྱན་ཆེན་པོའི་ཞལ་ན་རེ༔ད་ནི་རྒྱ་གར་རྒྱ་ནག་པཎ་གྲུབ་རྣམས༔རང་ཡུལ་རྫོངས་ལ་འབུལ་བས་མཉེས་པར་གྱིས༔རྗེ་འབངས་ཀུན་གྱིས་སྒྲུབ་པ་ལྷུར་ལེན་མཛོད༔མངའ་བདག་ཆོས་ཀྱི་རྒྱལ་པོ་ལ་སོགས་པའི༔རྗེ་འབངས་རྣམས་ཀྱི་ཐུགས་དགོངས་རྫོགས་པར་མཛད༔ཅེས་གསུངས་མངའ་བདག་རྒྱལ་པོས་འདི་སྐད་ཞུས༔ཀྱེ་མ་འགྲོ་བའི་མགོན་པོ་པདྨ་འབྱུང་༔བདག་གི་བསམ་པ་ཡོངས་སུ་རྫོགས་ལགས་སོ༔བསྟན་གཞི་དཔལ་གྱི་བསམ་ཡས་ལྷུན་གྱིས་གྲུབ༔ལོ་ཆེན་བཻ་རོ་ཙ་ན་ལ་སོགས་པའི༔མཁས་གྲུབ་གཉིས་ལྡན་སྐྱེས་བུ་བོད་དུ་མངའ༔མདོ་སྔགས་རྒྱུད་སྡེ་རྒྱ་མཚོ་མ་ལུས་པ༔ཁྱོད་ཀྱི་ཐུགས་རྗེས་བོད་དུ་དར་བར་མཛད༔མུན་གླིང་བོད་དུ་གསལ་བའི་ཉི་མ་ཤར༔ད་ནི་བདག་གི་བསམ་པ་རྫོགས་ལགས་སོ༔བདག་གི་རྒྱལ་བརྒྱུད་མ་སྟོང་བར་དུ་ནི༔སྐྱབས་གཅིག་བོད་དུ་བཞུགས་པར་ཐུགས་རྗེས་ཟུངས༔རྗེ་ཉིད་སྲིན་པོའི་ཡུལ་དུ་གཤེགས་པ་ན༔མགོན་མེད་བོད་ཀྱི་སེམས་ཅན་སུ་ལ་རེ༔ཐུགས་རྗེས་ཡལ་བར་མ་དོར་ཐུགས་རྗེ་ཅན༔ཞེས་ཞུས་ལན་དུ་ཨོ་རྒྱན་ཆེན་པོ་ཡིས༔ཉོན་ཅིག་བོད་ཀྱི་རྒྱལ་བློན་རིག་པ་ཅན༔ང་ནི་མི་སྡོད་སྲིན་པོའི་ཡུལ་དུ་འགྲོ༔གདོང་དམར་མི་སྲུན་སྲིན་པོ་མ་བཏུལ་ན༔འཛམ་གླིང་ཐ་མ་ཕུང་སྟེ་བསྟུང་བར་འགྱུར༔བདག་མ་གཏོགས་པ་གང་གིས་ཐུལ་མི་འགྱུར༔རྔ་ཡབ་གླིང་དབུས་ཟངས་མདོག་དཔལ་རིའི་རྩེར༔མཁའ་སྤྱོད་སྤྲུལ་པའི་ཞིང་ཁམས་རྣམ་དག་འཕྲུལ༔ང་ཉིད་དེར་འཁོད་སྤྲུལ་པ་དཔག་མེད་འགྱེད༔འཛམ་གླིང་བྱེ་བ་ཕྲག་བརྒྱ་གདུལ་ཞིང་དུ༔པད་འབྱུང་སྤྲུལ་པ་བྱེ་བ་ཕྲག་བརྒྱ་ཡིས༔གང་འདུལ་སྣ་ཚོགས་ཐབས་ཀྱིས་གདུལ་བྱ་འདུལ༔བདག་གི་འཁོར་འབངས་རྒྱལ་བློན་དཀར་ཕྱོགས་རྣམས༔ཕྱི་མ་ང་ཡི་ཞིང་དེར་ངེས་པར་སྐྱེ༔སྔར་མ་བཤད་པའི་རྣམ་ཐར་མདོ་ཙམ་ཡིན༔ད་ནི་རིམ་བཞིན་དུས་ནི་ཇེ་ངན་འགྲོ༔ང་ཉིད་རྟག་ཏུ་བསྡད་ཀྱང་ཕན་པ་མེད༔བོད་ལ་དྲིན་ཆེར་བྱས་ཀྱང་དྲིན་མི་དྲན༔བདག་གིས་མི་རབས་མང་པོར་འགྲོ་དོན་མཛད༔མུན་གླིང་བོད་ཀྱི་གདུག་འདྲེ་ཐམས་ཅད་བཏུལ༔མི་སྲུན་ལྟ་ལོག་བོན་གྱི་བསྟན་པ་བསྣུབས༔དཀའ་ཆེན་བསྡོས་ནས་དམ་ཆོས་བོད་དུ་བསྒྱུར༔བོད་ཁམས་ས་གནས་ཐམས་ཅད་ཞབས་བཅག་མཛད༔རབ་ཏུ་གནས་ཤིང་བྱིན་བརླབས་སྨོན་ལམ་བཏབ༔ད་ནས་རེ་ཞིག་བསྟན་པ་དར་རྒྱས་འགྱུར༔མ་འོངས་དུས་ཀྱི་སྙིགས་མར་རིམ་བཞིན་དུ༔ཆོས་ལུགས་འདྲ་མིན་མང་པོ་དར་ནས་སུ༔ཆོས་དང་མི་མཐུན་སྤྱོད་ངན་སྣ་ཚོགས་བྱེད༔སྔགས་པའི་ཚུལ་འཛིན་འཁོར་བའི་བྱ་བཞག་བྱེད༔ལོ་གཅིག་ཙམ་དུ་སྒྲུབ་པ་བྱེད་མཁན་མེད༔བཙུན་པའི་ཚུལ་འཛིན་སྡོམ་པ་སྣ་གཅིག་ཙམ༔མི་བསྲུང་ཚོང་ཁེ་དཀོར་ལ་རྟག་ཏུ་འབྱམས༔ལྐོག་ཏུ་བུད་མེད་ཁྱི་ཕག་ལྟ་བུར་སྤྱོད༔དེ་དུས་ང་ཡིས་ཕན་ཐོགས་ཡོད་མ་ཡིན༔བར་བར་གདུལ་བྱ་དུས་ལ་བབས་པ་ཡི༔སྐལ་བཟང་ཚོགས་ཀྱི་ཚོམ་བུ་འབྱུང་བའི་ཚེ༔ངའི་སྤྲུལ་གཏེར་སྟོན་ཤ་སྟག་འབྱུང་ནས་སུ༔གདུལ་བྱ་རྣམ་པར་གྲོལ་བའི་ལམ་ལ་འདྲེན༔ཁྱད་པར་ལྔ་བརྒྱའི་སྙིགས་མའི་ཡང་མཐའ་རུ༔མཐའ་མི་ཀླ་ཀློ་དབུས་སུ་བརྡིབ་པ་ཡིས༔མི་རྣམས་ཀུན་གྱི་ཤེས་རྒྱུད་བསླུས་ནས་སུ༔དམག་དང་འཁྲུག་རྩོད་མཚོན་གྱི་ཡོ་ལང་འགྱེད༔རི་ཀླུང་མེད་པར་ཨར་ཇག་རྐུན་མ་དར༔རང་གིས་རང་ལ་ཡིད་མི་ཆེས་པ་འབྱུང་༔མ་མོའི་བཀའ་ཆད་གཉན་དཀྲུག་ནད་ཡམས་ནི༔མ་ངེས་སྣ་ཚོགས་རྒྱུན་མི་ཆད་པ་འབྱུང་༔དེ་ཚེ་གདུལ་བྱའི་ལྷག་མ་སྡུད་པའི་ཕྱིར༔ང་ཉིད་བདུད་འཇོམས་རྡོ་རྗེ་ཞེས་བྱར་སྤྲུལ༔གདུལ་བྱ་བརྒྱ་ཕྲག་བཅོ་བརྒྱད་བདེ་ལ་འགོད༔འཁོར་སློབ་ད་ལྟའི་རྗེ་འབངས་ཤ་སྟག་གི༔སྤྲུལ་པས་ལས་སྐལ་ལྡན་པའི་བུ་སློབ་ལ༔ཐར་པའི་ལམ་སྟོན་འབྲེལ་ཚད་ཆོས་ལམ་གཟུད༔དེ་ཚེ་ཀླ་ཀློའི་སྟོབས་ཀྱིས་ཡུལ་ཀུན་ཏུ༔ནག་པོ་བདུད་ཀྱི་བསྟན་པས་ས་སྟེང་འགེང་༔སྨོན་ལམ་ལོག་པའི་འབྲས་བུ་རེ་ཞིག་སྨིན༔དེ་བཞིན་སེམས་ཅན་ལས་ངན་སྣ་ཚོགས་པས༔སྡུག་བསྔལ་མ་ངེས་གར་གྱི་འགྱུར་ལྡོག་བཞིན༔འབྱུང་སྟེ་གང་གིས་ཟློག་པའི་ཐབས་མ་མཆིས༔དེ་ལྟར་རྒྱལ་བློན་རྣམས་ཀྱི་ཐུགས་ཆུབ་མཛོད༔ད་ནི་ཆོས་ཁྲིམས་དམ་དུ་སྡོམ་མཛོད་ལ༔སྡེ་འབངས་ཀུན་ནས་དམ་ཆོས་ལྷུར་ལེན་མཛོད༔ཚེ་ནི་མི་རྟག་རྨི་ལམ་གནས་སྐབས་ཙམ༔རྟག་འཛིན་ཞེན་པ་ཆོད་ཅིག་རྗེ་འབངས་རྣམས༔ནོར་རྫས་མི་རྟག་སྒྱུ་མའི་དགའ་སྟོན་འདྲ༔མཆོད་སྦྱིན་རྒྱ་ཆེར་མཛོད་ཅིག་རྗེ་འབངས་རྣམས༔བྱ་བྱེད་མཐའ་མེད་སྤོས་རྒྱའི་རི་མོ་འདྲ༔མཐའ་བསྡུས་མྱུར་དུ་དམ་པའི་ལྷ་ཆོས་མཛོད༔བཟའ་ཚང་མི་རྟག་ཚོང་དུས་མགྲོན་པོ་འདྲ༔མཁོན་འཛིང་འཐབ་མོ་མ་བྱེད་ཆོས་ལ་འབུང་༔རྒྱལ་བློན་མི་རྟག་དྲི་ཟའི་གྲོང་ཁྱེར་འདྲ༔ཆགས་སྡང་འཁྲུག་རྩོད་མ་བྱེད་རྗེ་འབངས་རྣམས༔སྒྲུབ་པ་པོ་ལ་མཚམས་རྒྱག་ཅི་འབྱོར་ཕུལ༔བསོད་ནམས་མཉམ་དུ་འཐོབ་བོ་རྗེ་འབངས་རྣམས༔མ་ནུས་ཉམ་ཆུང་ཟས་སྦྱིན་གྱིས་ཚིམས་མཛོད༔ཕྱི་མའི་འགྲོ་ཆས་བསོད་ནམས་རྒྱ་ཆེར་སྤེལ༔དཀོན་མཆོག་གསུམ་པོ་སྐྱབས་སུ་འབྲལ་མེད་བསྟེན༔ཕྱི་མར་ལམ་སྣ་འདྲེན་འོངས་རྗེ་འབངས་རྣམས༔རྟེན་གསུམ་དྲུང་དུ་མཆོད་པ་ཅི་མང་ཕུལ༔ཕྱི་མའི་ལོངས་སྤྱོད་བསགས་པ་དེ་ཀ་ལགས༔ཟས་ནོར་ཡོད་ཀྱང་ཆོག་ཤེས་སྐྱེ་དུས་མེད༔རྟག་ཏུ་ཆོག་ཤེས་བརྟེན་པ་གནད་དུ་ཟུངས༔རྒྱལ་པོའི་རྒྱལ་ཁྲིམས་ཆོས་ཀྱིས་སྐྱོངས་མཛོད་ལ༔བློན་ཚོགས་རྗེ་ཡི་བཀའ་བཞིན་ཁྲིམས་སྲོང་མཛོད༔སྒོམ་པ་རྣམས་ཀྱིས་རི་ཁྲོད་དབེན་པ་བརྟེན༔སྔགས་པའི་ཚོགས་ཀྱིས་དམ་ཚིག་སྲོག་ལྟར་སྲུངས༔བཙུན་པའི་ཚོགས་ཀྱིས་འདུལ་ཁྲིམས་སྡོམ་པ་སྲུངས༔སྔགས་བཙུན་ཀུན་ནས་མཚམས་སྒྲུབ་དག་ལ་འབུང་༔མི་སྐྱ་ཕོ་མོས་གཡོ་ཁྲམ་སྤངས་ནས་སུ༔དུས་རྣམས་རྟག་ཏུ་ཡི་གེ་དྲུག་མར་འབུང་༔ནམ་འཆི་ཆ་མེད་མ་བརྗེད་རྗེ་འབངས་རྣམས༔འདི་ཕྱིའི་སྐྱབས་མགོན་བླ་མ་མ་གཏོགས་མེད༔བླ་མ་མ་བརྗེད་རྟག་ཏུ་བསྙེན་བཀུར་དང་༔མཆོད་པ་རྒྱུན་དུ་ཕུལ་ལ་གསོལ་བ་ཐོབས༔ཕྱི་མ་ང་དང་འཕྲད་འོང་རྗེ་འབངས་རྣམས༔ང་ནི་སླར་ཡང་སྟག་ཚང་སེང་ཕུག་འགྲོ༔རེ་ཞིག་དེར་གནས་སླར་ཡང་བོད་ཡུལ་གྱི༔ས་གནས་འགའ་རུ་སྒྲུབ་པ་བྱེད་དགོས་གསུངས༔དེ་ནས་རྒྱལ་བློན་འབངས་དང་བཅས་པ་ཡིས༔སློབ་དཔོན་བོད་དུ་མི་བཞུགས་ཁོ་ཐག་ཆོད༔མི་དགའ་བཞིན་དུ་རང་རང་ཡུལ་དུ་ལོག༔དེ་ནས་ཆོས་རྒྱལ་ཁྲི་སྲོང་ལྡེའུ་བཙན་གྱིས༔ཁྱོད་ཀྱི་རྣམ་པར་ཐར་པ་འདི་དང་ནི༔གསང་བའི་ཡང་གསང་མཁའ་འགྲོའི་སྙིང་ཐིག་འདི༔འབྱིན་དུས་ནམ་ཡིན་གཏེར་སྟོན་གང་ཞེས་བྱ༔དེ་དུས་དུས་ཀྱི་བདེ་སྡུག་གང་ལྟར་ལགས༔དེ་འོག་དུས་དང་གང་ཟག་ཇི་ལྟར་འབྱུང་༔ཨོ་རྒྱན་ཆེན་པོས་བདག་ལ་བསྟན་དུ་གསོལ༔ཞེས་ཞུས་ཨོ་རྒྱན་ཆེན་པོའི་ཞལ་ན་རེ༔ཉོན་ཅིག་བོད་ཀྱི་མངའ་བདག་ཆོས་ཀྱི་རྒྱལ༔མདོ་སྔགས་གཉིས་ཀྱི་བསྟན་པའི་ཆོས་སོ་ཅོག༔ཐམས་ཅད་ང་ཡི་བསྟན་པ་ཁོ་ན་སྟེ༔བོད་འདི་ང་ཡི་གདུལ་བྱའི་ཞིང་ལགས་ཀྱང་༔མི་སྲུན་སྐྱེས་བུ་དམ་ལས་ལོག་པ་ཡིས༔བླ་མ་དང་འགལ་ཆོས་སྤོང་ལས་ངན་རྐྱེན༔ཡུལ་ལ་ཆོས་འཆད་དབང་ལུང་སྟེར་བ་ལས༔བརྒྱུད་ཟམ་ཆད་པས་ཆོས་སྤྱིའི་བྱིན་རླབས་ཉམས༔དེ་ཕྱིར་བདག་གིས་སྤྲུལ་པའི་གཏེར་སྟོན་ནི༔རེས་འགའ་སྔགས་བཙུན་རེས་འགའ་མི་སྐྱའི་ཚུལ༔རེས་འགའ་བུད་མེད་རྣམས་སུ་སྤྲུལ་ནས་འབྱུང་༔དག་པའི་སྣང་ངོར་ཉེ་བརྒྱུད་དབང་ལུང་དང་༔གདམས་པ་ཐོབ་ནས་སྐལ་ངན་གཡོ་འཁྲུགས་བཟློག༔གཏེར་སྟོན་བརྒྱ་ཡི་ཐོག་མར་འབྱུང་བ་ནི༔སངས་རྒྱས་བླ་མ་ཞེས་བྱར་འབྱུང་འགྱུར་ཏེ༔དེ་རྗེས་རིམ་བཞིན་གཏེར་སྟོན་བརྒྱ་རྩ་འབྱུང་༔བར་སྐབས་གདུལ་བྱ་འདུལ་བའི་གཏེར་སྟོན་རེས༔བར་སྐབས་བར་སྐབས་རྐྱེན་སྣང་གཡུལ་བཟློག་བྱེད༔དེ་མཐར་ལྔ་བརྒྱ་སྙིགས་མ་ལ་བབས་ཚེ༔ན་ལེནྡྲ་ཡི་གཙུག་ལག་ཁང་པ་ནས༔དགེ་བཤེས་དཔལ་སེང་ཞེས་བྱས་སྨོན་ལོག་འབྲས༔ཕྱི་རོལ་ཀླ་ཀློའི་སྡེ་དར་ལན་གཉིས་བསྣུབས༔དེ་ནས་འབྱུང་པོ་ཧ་ནུ་མ་དཱ་ཡི༔མེ་རོ་ཙམ་ཞིག་དབུས་སུ་རྡིབ་ཅིང་མཆོད༔རྫས་སྦྱོར་སྔགས་དང་ཏིང་ངེ་འཛིན་གྱི་མཐུས༔སྔར་མ་གྲགས་པའི་བྱ་སྤྱོད་མང་དུ་དར༔ད་ལྟ་སྨོན་ལམ་ལོག་པའི་མཐུས་བསྐྲུན་པས༔བློན་པོ་ཐེའུ་རང་སྤྲུལ་པའི་སྤྲེལ་མགོ་དང་༔ཞང་བློན་ཁྲ་ཡི་མགོ་ཅན་རྣམ་གཉིས་ཀྱིས༔འཁྲུག་པ་རྩོད་ཅིང་འཐབ་ར་ཡང་ཡང་འཆའ༔འབྱུང་པོ་ཧ་ནུ་མ་དཱས་གྲོགས་བྱས་ཏེ༔མི་རྣམས་ཀུན་གྱི་ཤེས་རྒྱུད་བརླབས་ནས་སུ༔རང་གི་ལོངས་སྤྱོད་ནོར་གྱིས་མི་ཚིམས་ཤིང་༔གཞན་ལ་རྐུ་ཇག་ཆོམ་པོའི་ལས་ལ་རྔམས༔ཕ་སྤུན་ནང་རྩོད་ཡིད་མི་ཆེས་པ་འབྱུང་༔དེ་ཚེ་ཀླ་ཀློའི་རྫས་སྔགས་ཏིང་འཛིན་མཐུས༔ནམ་མཁའ་ཁྲག་མདོག་ཟླ་བ་བཅོ་བརྒྱད་ཤར༔གཟའ་བརྒྱད་འཁྲུགས་ནས་དུ་བ་མཇུག་རིང་འཆར༔དེ་དུས་འདོད་ཆགས་ཅན་གྱི་སྐྱེས་བུ་ཡིས༔བུད་མེད་སྤྱོད་འདོད་ཆེ་བ་མི་ལྟུང་ཕྱིར༔གཏེར་མིན་གཏེར་འདྲས་ས་སྟེང་ཁྱབ་པ་འབྱུང་༔ལོ་གཅིག་སྒྲུབ་པ་བྱེད་པ་ཉུང་ལ་ལྟོས༔ང་ཡི་སྤྲུལ་པ་གཏེར་ཆེན་ཐམས་ཅད་ཀྱིས༔མཆོག་དམན་མེད་པའི་འགྲོ་བ་སྐྱོབ་པ་ཡི༔ཐར་ལམ་སྟོན་ཅིང་རྣམ་གྲོལ་ལམ་ལ་སྦྱོར༔གཏེར་མིན་གཏེར་འདྲ་ཚོགས་ཀྱིས་རྙེད་ཚོལ་ཕྱིར༔སྲང་ཁའི་ཁྱི་བཞིན་དལ་ཁོམ་མེད་པ་རུ༔ཟས་ནོར་རྙེད་ཚོལ་ཆོག་ཤེས་ཅུང་ཟད་མེད༔སྙིགས་མའི་སེམས་ཅན་ཐམས་ཅད་དེ་རྗེས་འབྲང་༔ང་ཡི་སྤྲུལ་པ་གཏེར་སྟོན་ཐམས་ཅད་ཀྱིས༔ངེས་མེད་རི་སུལ་ཀུན་ཏུ་རྟེན་གནས་བཟུང་༔ལས་སྨོན་རྟེན་འབྲེལ་ལྡན་པའི་སྐལ་ལྡན་ཀུན༔ཐར་པའི་ལམ་ལ་གཟུད་པའི་ཐབས་ལ་བརྩོན༔ང་མིན་ངའི་སྤྲུལ་གླེང་བའི་སྐྱེས་བུ་ཡིས༔ལྟ་བ་མི་ཤེས་སྒོམ་པའི་ཕུག་རྡུག་ཅིང་༔གཞན་ལ་ཆོས་སྟོན་བྱ་བའི་ནུས་པ་མེད༔རང་གཞན་མགོ་བསྐོར་དཀོར་བསྡུ་བུ་ཕྲུག་སྐྱོང་༔འདི་ལ་སྙིགས་མའི་སེམས་ཅན་ཀུན་ཀྱང་དད༔དེ་ཚེ་བསྟན་པའི་མཐའ་ལ་སླེབས་ངེས་པས༔བཀའ་གཏེར་བསྟན་བཅོས་ཀུན་གྱི་འབྲས་བཅུད་ཡལ༔དེ་དུས་ང་ཉིད་མདོ་ཁམས་ལྕགས་མོ་རུ༔རིགས་དམན་ཉམས་ཆུང་ལྷ་ཡི་མིང་དུ་སྤྲུལ༔རིགས་དམན་ཉམས་ཆུང་ལུས་སུ་སྤྲུལ་པ་ནི༔གདུལ་བྱ་བཟང་ངན་མེད་པར་ལམ་སྟོན་ཕྱིར༔ད་ལྟ་པད་འབྱུང་ང་དང་འཕྲད་པ་ཡི༔མི་སྐྱ་མཆོག་དམན་ཚོགས་རྣམས་མ་ལུས་པ༔ཐར་པའི་ལམ་ལ་སྦྱོར་བའི་ས་མཁན་དུ༔ང་ཉིད་མི་ཡི་གཟུགས་སུ་བརྫུས་པ་ཡིན༔མིག་གི་འབྲས་བུ་འདྲ་བའི་བུ་སློབ་གཉིས༔དཔལ་དབྱངས་དང་ནི་སངས་རྒྱས་ཡེ་ཤེས་ཏེ༔ནམ་མཁའ་སྐར་ཚོགས་ཀྱིས་ནི་བརྒྱན་པ་བཞིན༔རྗེ་འབངས་སྤྲུལ་པ་ཤ་སྟག་དེ་དུས་འབྱུང་༔ངེས་མེད་རི་སུལ་སྙིང་པོའི་སྒྲུབ་གཞོལ་བའི༔སྐྱེས་བུ་ཕོ་མོ་བཅུ་ཕྲག་བཅོ་བརྒྱད་ཀྱིས༔མི་འཇིགས་གདིང་ཐོབ་འཇའ་ལུས་ཆོས་སྐུར་གྲོལ༔གདུལ་བྱའི་ལྷག་མ་སྡུད་པའི་དུས་དེ་རུ༔ང་དང་ལས་འབྲེལ་སྐལ་ལྡན་ཕོ་མོ་ཀུན༔འཁོར་བ་མཐའ་ཅན་ཐར་པའི་ལམ་ལ་གཟུད༔དེ་དུས་སྐྱེ་བོ་ཁྲེལ་མེད་གཡོ་སྒྱུ་མཁན༔ཐམས་ཅད་མི་རྣམས་ཀུན་གྱིས་མཆོག་ཏུ་བསྔགས༔རྩེ་གཅིག་སྙིང་པོའི་སྒྲུབ་ལ་བརྩོན་པ་ཡི༔སྐྱེས་མཆོག་དམ་པ་ཆགས་སྡང་གནས་སུ་མངོན༔ལས་ངན་སྤྱོད་པས་བདུད་སྤྲུལ་ཟོབ་རྫུན་མཁན༔མི་ཡི་དམ་པར་འཛིན་ཅིང་མཆོག་ཏུ་བསྟོད༔ངའི་སྤྲུལ་སྙིང་པོའི་སྒྲུབ་ལ་བརྩོན་པ་ཀུན༔ལམ་ཁའི་རྡོ་བཞིན་བོར་ཏེ་གཤེ་སྐུར་འདེབས༔འདི་དུས་ལོག་པ་བདུད་བསྟན་དར་བ་ཡིན༔དེ་དུས་ང་སྤྲུལ་ང་དང་མི་གཉིས་པའི༔སྤྲུལ་པ་མཆོག་དེའི་བསྟན་པ་རྫོགས་པའི་རྟགས༔ད་ལྟའི་གནུབས་སྟོན་སངས་རྒྱས་ཡེ་ཤེས་ཀྱི༔སྤྲུལ་པ་མཁྱེན་པའི་མིང་དང་སྟོབས་ཀྱི་མིང་༔རི་མཐོ་གངས་རི་ས་བཙན་འཛིན་པའི་ཚེ༔མདོ་སྔགས་བསྟན་པའི་ཉི་ཞུར་ནུབ་ལ་ཕྱོགས༔གདུལ་བྱ་བདུན་ཕྲག་བཅུ་གཉིས་དང་བཅས་པ༔དག་པ་མཁའ་སྤྱོད་གནས་སུ་ལ་འུར་འདོང་༔ང་ཡི་རྣམ་ཐར་མདོ་ཙམ་བསྟན་པ་དང་༔ཟབ་ཆོས་གསང་བ་སྐོར་གསུམ་དང་བཅས་པ༔མཚོ་རྒྱལ་ཁྱོད་ཀྱིས་བརྡ་ཡི་རིས་སུ་ཐོབས༔རྡོ་རྗེ་བྲག་གི་ལྷུམས་སུ་གཏེར་དུ་སྦོས༔གཏེར་སྲུང་རྒྱལ་པོ་གཡུ་ཕྲེང་ཅན་ལ་གཏོད༔དེ་ནས་མངའ་བདག་ཁྲི་སྲོང་ལྡེའུ་བཙན་གྱིས༔སྨོན་ལོག་ཀླ་ཀློའི་བདུད་བསྟན་ལས་དབེན་པའི༔སྦས་ཡུལ་ཀུན་ཏུ་བསྟན་པ་འཛུག་གམ་ཅི༔ཞེས་ཞུས་ཨོ་རྒྱན་ཆེན་པོའི་ཞལ་ན་རེ༔སྦས་ཡུལ་འདི་དག་བསྲུང་བའི་སྲུང་མ་རུ༔མི་དེའི་སྲུང་མ་སྡེ་ཚན་དྲུག་ཏུ་བསྐོས༔མ་འོངས་སྐྱེ་བོས་ཕོད་བཙུག་བྱེད་དུ་མེད༔ཕོ་བཟོ་སྙིང་ཁམས་ཅན་གྱིས་རང་སྲོག་བདོ༔རྒྱལ་པོ་ཁྱོད་ཉིད་འཇམ་དབྱངས་དངོས་སྤྲུལ་ཏེ༔རེ་ཞིག་འཇམ་དཔལ་དབྱངས་ཀྱི་ཐུགས་སུ་བསྡུ༔སླར་ཡང་ཀླ་ཀློའི་བསྟན་པ་མ་བྱུང་བར༔ཁྱོད་དང་ང་གཉིས་བསྟན་འགྲོའི་མགོན་དུ་བྱོན༔སེམས་ཅན་མཐར་ཐུག་ཟད་མཐའ་མ་མཆིས་ཀྱང་༔སྨོན་ལམ་ལས་ཀྱིས་འབྲེལ་བའི་སྐྱེས་བུ་རྣམས༔མི་འཇིགས་རྣམ་པར་གྲོལ་བའི་ས་ལ་སྦྱོར༔ཞེས་གསུངས་མངའ་བདག་རྒྱལ་པོ་དགྱེས་པར་གྱུར༔པདྨའི་རྣམ་ཐར་མཐོང་བ་རང་གྲོལ་ལས༔རྗེ་འབངས་རྣམས་ལ་ཞལ་གདམས་དང་འབྱུང་འགྱུར་ལུང་བསྟན་གནང་བའི་ལེའུ་སྟེ་བདུན་པའི་བདག་ཉིད་ཅན་གྱིས་རྫོགས་སོ༔ས་མ་ཡ༔རྒྱ་རྒྱ་རྒྱ༔ཨྠིྀ༔ཞེས་པ་འདིའང་རིགས་སྲས་མཁྱེན་བརྩེའི་མྱུ་གུ་དང་།སྐྱེས་མཆོག་མཁས་གྲུབ་རྒྱ་མཚོ་དང་།དབང་ཕྱུག་དང་།ངག་དབང་ཕྲིན་ལས་སོགས་བུ་སློབ་དམ་པ་དུ་མས་ཡང་ཡང་ནན་དུ་བསྐུལ་ངོར།ཁྲག་འཐུང་བདུད་འཇོམས་རྡོ་རྗེས་ཐུགས་སྒྲུབ་གསང་རྒྱ་ཅན་ལས་ཁོལ་དུ་ཕྱུངས་